Dette betyr budsjettet for deg som bor i Østfold
Mandag klokken ti presenterte finansminister Sigbjørn Johnsen regjeringens forslag til statsbudsjett for 2013. Her er de viktigste bevilgningene for ØstfoldRegjeringen foreslår en statlig investeringsramme for strekningen Riksgrensen/Ørje - Oslo på 543,3 millioner kroner. I tillegg er det regnet med 225 millioner kroner i bompenger. Innenfor denne rammen settes det av midler til statlig refusjon til bompengeselskapet som har forskuttert midler til prosjektet E18 Krosby - Knapstad. Prosjektet ble åpnet for trafikk i november 2010. I tillegg er det satt av midler til å videreføre prosjektet E18 Melleby - Momarken. Det er dessuten satt av midler til blant annet bygging av gang- og sykkelveger og til tiltak for kollektivtrafikken.385 millioner kroner er foreslått til arbeid på den 8,3 kilometer lange strekningen E18 Melleby - Momarken i Eidsberg kommune. Av dette beløpet forutsettes 35 millioner kroner stilt til disposisjon av bompengeselskapet. På den om lag seks kilometer lange strekningen østover fra Momarken til Hærland er det planlagt sammenhengende forbikjøringsfelt på begge sider av vegen. Ved Hærland skal det bygges en om lag 150 meter lang trefelts tunnel. Resten av strekningen fram til Melleby skal bygges som tofelts veg uten forbikjøringsfelt. Det skal bygges midtrekkverk på hele strekningen. Videre er det planlagt to planskilte kryss på strekningen. Anleggsarbeidene startet i oktober 2011, og prosjektet ventes åpnet for trafikk sommeren 2014.109 millioner kroner er avsatt for å videreføre arbeid på Østfoldbanens Østre linje med sikte på å etablere en erfaringsstrekning for nytt signal-, sikrings og fjernstyringssystem på det norske jernbanenettet. Strekningen på Østre Linje skal brukes til å teste nye operasjonelle regler for togframføring. Erfaringsstrekningen skal etter planen tas i bruk i 2015.Totalt foreslås en bevilgning på 498,4 millioner kroner til Høgskolen i Østfold. 6,4 mill. settes av til å danne flere studieplasser, det skal gi en økning på 73 studieplasser. Regjeringen foreslår en økning på 961.000 kroner for å videreføre satsingen på de nye grunnskolelærerutdanningene. Regjeringen vil styrke teknologi- og ingeniørmiljøene og foreslår en engangsbevilgning på 500.000 kroner til investeringer i vitenskapelig utstyr. Se hele oversikten for Østfold her.
Regjeringen satser på forbedring av veier og høyere utdanning i Østfold.